CELEX: 52016PC0833
Language: lt
Date: 2017-01-06
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio

EUROPOS KOMISIJA
            Briuselis, 2017 01 06
            COM(2016) 833 final
            2016/0417(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai nuspręsti leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               2016 m. rugsėjo 26 d. Komisijoje užregistruotu raštu Liuksemburgas paprašė leidimo toliau atleisti nuo PVM apmokestinamuosius asmenis, kurių metinė apyvarta nesiekia tam tikros ribos, ir padidinti šią ribą nuo 25 000 EUR iki 30 000 EUR. Vadovaudamasi PVM direktyvos 395 straipsnio 2 dalimi, 2016 m. spalio 4 d. raštu Komisija apie Liuksemburgo prašymą pranešė kitoms valstybėms narėms. 2016 m. spalio 5 d. raštu Komisija pranešė Liuksemburgui, kad turi visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialias smulkaus verslo įmonėms skirtas schemas, be to, jos gali nuo PVM atleisti apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Ši priemonė pirmą kartą buvo įvesta pagal Tarybos direktyvos 67/228/EEB
                  2
                14 straipsnio nuostatas. Tačiau tos valstybės narės, kurios nepasinaudojo ta nuostata suteikta galimybe, vėliau pagal Direktyvos 77/388/EEB 24 straipsnio 2 dalies b punktą, kuris dabar išdėstytas nauja redakcija PVM direktyvos 285 straipsnio pirmoje pastraipoje, nuo PVM galėjo atleisti tik tuos apmokestinamuosius asmenis, kurių metinė apyvarta neviršija 5 000 EUR arba lygiavertės sumos nacionaline valiuta. Remiantis PVM direktyvos 285 straipsnio antra pastraipa, tos valstybės narės taip pat gali suteikti laipsnišką mokesčio lengvatą apmokestinamiesiems asmenims, kurių metinė apyvarta viršija lengvatos taikymui jų nustatytą viršutinę ribą.
            
            
               Iki 2012 m. pabaigos Liuksemburgo atleido nuo PVM apmokestinamuosius asmenis, kurių metinė apyvarta neviršija 10 000 EUR. Liuksemburgas taip pat informavo Komisiją, kad jis naudojosi galimybe pagal Direktyvos 2006/112/EB 285 straipsnio antrą pastraipą, suteikdamas laipsnišką mokesčio lengvatą apmokestinamiesiems asmenims, kurių metinė apyvarta yra nuo 10 000 iki 25 000 EUR.
            
            
               Taikyti padidintą atleidimo nuo PVM ribą buvo tikslinga siekiant supaprastinti mažosioms įmonėms taikomą PVM sistemą, labai sumažinant schemos reikalavimus atitinkančioms įmonėms tenkančią naštą ir atleidžiant jas nuo daugelio PVM prievolių pagal įprastines PVM procedūras. Taigi Liuksemburgas paprašė leisti taikyti nukrypti leidžiančią nuostatą, kad galėtų taikyti 25 000 EUR apyvartos ribą mažosioms įmonėms skirtai atleidimo nuo PVM schemai, ir kartu panaikinti laipsniškos mokesčio lengvatos taikymą, ir šį leidimą gavo. 
            
            
               Šią nukrypti leidžiančią nuostatą leista taikyti Tarybos sprendimu 2013/677/ES
                  3
                iki 2016 m. gruodžio 31 d.
            
            
               Siekdamas išlaikyti jos realiąją vertę, taigi ir visapusišką ilgalaikę jos paprastinimo poveikio naudą, Liuksemburgas taip pat prašo leisti patikslinti dabartinę ribą ją padidinant pagal indeksavimo sistemą.
            
            
               Todėl dabar Liuksemburgas paprašė, kad priemonė būtų pratęsta nuo 2017 m. sausio 1 d. ir kad didžiausia leistina atleidimo nuo mokesčio riba būtų padidinta iki 30 000 EUR metinės apyvartos. 
            
            
               Liuksemburgo valdžios institucijų nuomone, vadovaujantis PVM direktyvos 395 straipsnio 1 dalies antra pastraipa, speciali priemonė turėtų tik nežymų poveikį bendrai PVM pajamų, surenkamų galutinio vartojimo etape, sumai (ne daugiau kaip 0,12 %). Šiuo prašymu Liuksemburgas nori supaprastinti įmonėms tenkančią naštą ir kartu paskatinti tokių mažųjų įmonių kūrimąsi. Be to, Liuksemburgas nori sumažinti mokesčių administratoriui tenkančią naštą sumažindamas mažųjų apmokestinamųjų asmenų, kuriuos jam reikia tikrinti, skaičių, nes tokio tikrinimo sąnaudos, palyginti su tikrinamo PVM dydžiu, yra santykinai didelės, ir sustiprinti stambesnių apmokestinamųjų asmenų kontrolę. Tai atitinka PVM direktyvos 395 straipsnio 1 dalies pirmą pastraipą, kurioje nustatyta, kad valstybėms narėms gali būti leidžiama imtis specialių priemonių, kuriomis nukrypstama nuo PVM direktyvos nuostatų, kad būtų supaprastinta PVM rinkimo procedūra. 
            
            
               Šiomis aplinkybėmis pažymėtina, kad ši priemonė apmokestinamiesiems asmenims yra ir liks visiškai neprivaloma.
            
            
               Liuksemburgas nenurodė šios nukrypti leidžiančios nuostatos taikymo galutinio termino. Tačiau nuo PVM direktyvos leidžiančios nukrypti nuostatos visada turėtų būti taikomos ribotą laiką, kad būtų galima įvertinti jų poveikį. Be to, PVM direktyvos 281–294 straipsnių nuostatos dėl specialios smulkaus verslo įmonėms skirtos schemos šiuo metu yra peržiūrimos. Kaip nurodyta PVM veiksmų plane
                  4
               , Komisijos pasiūlymas visapusiško supaprastinimo dokumentų rinkinio forma, įskaitant direktyvą, kuria iš dalies keičiamos PVM direktyvos nuostatos dėl specialios smulkaus verslo įmonėms skirtos schemos, bus pateiktas iki 2017 m. pabaigos.
            
            
               Todėl nukrypti leidžiančios nuostatos galiojimą siūloma pratęsti bent iki 2019 m. gruodžio 31 d. arba kol įsigalios direktyva, kuria iš dalies keičiamos PVM direktyvos nuostatos dėl specialios smulkaus verslo įmonėms skirtos schemos. Liuksemburgo valdžios institucijos gali savo nuožiūra nuspręsti, ar nukrypti leidžiančiai nuostatai, taikomai iki 30 000 EUR ribos, taikyti indeksavimo sistemą ir kokiu mastu.
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas buvo leista taikyti ir kitoms valstybės narėms. Belgijai
                  5
                buvo leista taikyti 25 000 EUR ribą, Lenkijai
                  6
                – 30 000 EUR ribą, Lietuvai
                  7
                – 45 000 EUR ribą, Latvijai
                  8
                ir Slovėnijai
                  9
                – 50 000 EUR ribą, Italijai
                  10
                ir Rumunijai
                  11
                – 65 000 EUR ribą.
            
            
               •Suderinamumas su kitomis Sąjungos politikos sritimis
            
         
         
            
               Priemonė atitinka su mažosiomis įmonėmis susijusius Sąjungos tikslus, išdėstytus Komisijos komunikate „Visų pirma galvokime apie mažuosius“ Europos iniciatyva „Small Business Act“
                  12
               , kuriame valstybės narės raginamos teisėkūroje atsižvelgti į MVĮ būdingus bruožus ir supaprastinti esamą reglamentavimo aplinką.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti procedūras papildomam skaičiui mažųjų apmokestinamųjų asmenų ir mokesčių administratoriui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas yra pagrįstas Liuksemburgo pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               Pasiūlymu dėl Tarybos įgyvendinimo sprendimo siekiama pratęsti supaprastinimo priemonės, kuria panaikinama daug PVM prievolių įmonėms, kurių metinė apyvarta neviršija 30 000 EUR, taikymą. Tai gali turėti teigiamą poveikį: padėti sumažinti administracinę naštą dar 970 apmokestinamųjų asmenų, kurie sudaro 1,2 % registruotų PVM apmokestinamų asmenų, ir galiausiai mokesčių administratoriui. Apskaičiuota, kad poveikis Liuksemburgo biudžetui PVM pajamų forma neturėtų viršyti daugiau kaip 0,12 % surenkamų PVM pajamų.
            
            
               4.POVEIKIS BIUDŽETUI
            
         
         
            
               Pasiūlymas ES biudžetui poveikio neturi, kadangi Liuksemburgas apskaičiuos kompensaciją pagal Tarybos reglamento (EEB, EURATOMAS) Nr. 1553/89
                  13
                6 straipsnį.
            
            
               2016/0417 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  14
               , ypač į jos 395 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 285 straipsnį valstybės narės, nepasinaudojusios 1967 m. balandžio 11 d. Antrosios Tarybos direktyvos 67/228/EEB dėl valstybių narių teisės aktų, susijusių su apyvartos mokesčiais ir pridėtinės vertės mokesčio bendros sistemos taikymo struktūra bei procedūromis, derinimo
                  15
                14 straipsniu suteikta galimybe, gali atleisti nuo PVM apmokestinamuosius asmenis, kurių metinė apyvarta neviršija 5 000 EUR arba lygiavertės sumos nacionaline valiuta. Jos taip pat gali suteikti laipsnišką mokesčio lengvatą apmokestinamiesiems asmenims, kurių metinė apyvarta viršija jų nustatytą viršutinę taikymo ribą;
            
            
               (2)Tarybos sprendimu 2013/677/ES
                  16
                Liuksemburgui iki 2016 m. gruodžio 31 d. buvo leista taikyti nukrypti leidžiančią priemonę ir nuo PVM atleisti apmokestinamuosius asmenis, kurių metinė apyvarta neviršija 25 000 EUR;
            
            
               (3)2016 m. rugsėjo 26 d. Komisijoje užregistruotu raštu Liuksemburgas paprašė leidimo taikyti priemonę, kuria nukrypstama nuo Direktyvos 2006/112/EB 285 straipsnio, siekdamas pratęsti to atleidimo taikymą nuo 2017 m. sausio 1 d. ir kartu padidinti ribą nuo 25 000 iki 30 000 EUR; 
            
            
               (4)apie Liuksemburgo prašymą kitoms valstybėms narėms Komisija pranešė 2016 m. spalio 4 d. raštais. 2016 m. spalio 5 d. raštu Komisija pranešė Liuksemburgui, kad turi visą prašymui įvertinti būtiną informaciją;
            
            
               (5)remiantis Liuksemburgo pateikta informacija, šia priemone galėtų pasinaudoti dar 970 apmokestinamųjų asmenų PVM prievolėms, nurodytoms Direktyvos 2006/112/EB XI antraštinės dalies 2–6 skyriuose, sumažinti. Taigi kartu mokesčių administratoriui sumažėtų mokesčių rinkimo ir mažųjų įmonių tikrinimo našta; 
            
            
               (6)atsižvelgiant į tai, kad dėl Liuksemburgui leidžiamos taikyti nukrypti leidžiančios nuostatos sumažės mažųjų įmonių PVM prievolės, nors šios įmonės vis dar gali pasirinkti taikyti įprastines PVM procedūras, kaip nustatyta Direktyvos 2006/112/EB 290 straipsnyje, reikėtų leisti Liuksemburgui taikyti padidintą ribą iki 2019 m. gruodžio 31 d.; 
            
            
               (7)paprastai nukrypti leidžiančias nuostatas leidžiama taikyti ribotą laiką, kad būtų galima įvertinti, ar speciali priemonė yra tinkama ir veiksminga. Todėl prašomos nukrypti leidžiančios nuostatos taikymo laikotarpis turėtų būti ribotas ir jai turi būti numatyta laikino galiojimo sąlyga. Be to, atsižvelgiant į tai, kad Direktyvos 2006/112/EB 281–294 straipsnių nuostatos dėl specialios smulkaus verslo įmonėms skirtos schemos šiuo metu yra peržiūrimos, gali būti taip, kad direktyva, kuria iš dalies keičiamos šios PVM direktyvos nuostatos, įsigalios iki 2019 m. gruodžio 31 d.;
            
            
               (8)remiantis Liuksemburgo pateikta informacija, padidinta riba turės nežymų poveikį bendrai galutinio vartojimo etape surenkamų mokesčių pajamų sumai; 
            
            
               (9)prašoma nukrypti leidžianti nuostata atitinka 2008 m. birželio 25 d. Komisijos komunikato „Visų pirma galvokime apie mažuosius“. Europos iniciatyva „Small Business Act“
                  17
                tikslus;
            
            
               (10)nukrypti leidžianti nuostata nedaro poveikio Sąjungos nuosaviems ištekliams, gaunamiems iš PVM, nes Liuksemburgas apskaičiuos kompensaciją pagal Tarybos reglamento (EEB, EURATOMAS) Nr. 1553/89
                  18
                6 straipsnį;
            
         
         
            
               (11)todėl Sprendimas 2013/677/ES turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Sprendimo 2013/677/ES 1 ir 2 straipsniai pakeičiami taip:
            
            
               „1 straipsnis
            
            
               Nukrypstant nuo Direktyvos 2006/112/EB 285 straipsnio, Liuksemburgui leidžiama nuo PVM atleisti apmokestinamuosius asmenis, kurių metinė apyvarta neviršija 30 000 EUR.
            
            
               2 straipsnis
            
            
               Šis sprendimas įsigalioja pranešimo apie jį dieną.
            
            
               Šis sprendimas taikomas iki ankstesnės iš šių datų: 2019 m. gruodžio 31 d. arba direktyvos, kuria iš dalies keičiamos Direktyvos 2006/112/EB 281–294 straipsnių nuostatos dėl specialios smulkaus verslo įmonėms skirtos schemos, įsigaliojimo dienos.“.
            
            
               2 straipsnis
            
            
               Šis sprendimas skirtas Liuksemburgo Didžiajai Hercogystei.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1.
               
               
                  
                     (2)
                  1967 m. balandžio 11 d. Antroji Tarybos direktyva 67/228/EEB dėl valstybių narių teisės aktų, susijusių su apyvartos mokesčiais ir pridėtinės vertės mokesčio bendros sistemos taikymo struktūra bei procedūromis, derinimo (OL 71, 1967 4 14, p. 1303).
               
               
                  
                     (3)
                  2013 m. lapkričio 15 d. Tarybos įgyvendinimo sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 316, 2013 11 27, p. 33).
               
               
                  
                     (4)
                  Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, Briuselis, 2016 04 07, COM(2016) 148 final.
               
               
                  
                     (5)
                  2015 m. gruodžio 10 d. Tarybos įgyvendinimo sprendimas (ES) 2015/2348, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 330, 2015 12 16, p. 51).
               
               
                  
                     (6)
                  2015 m. liepos 14 d. Tarybos įgyvendinimo sprendimas 2015/1173/ES, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 189, 2015 7 17, p. 36).
               
               
                  
                     (7)
                  2014 m. lapkričio 7 d. Tarybos įgyvendinimo sprendimas 2014/795/ES, kuriuo pratęsiamas Įgyvendinimo sprendimo 2011/335/ES, kuriuo leidžiama Lietuvos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymo laikotarpis (OL L 330, 2014 11 15, p. 44).
               
               
                  
                     (8)
                  2014 m. lapkričio 7 d. Tarybos įgyvendinimo sprendimas 2014/796/ES, kuriuo Latvijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 330, 2014 11 15, p. 46).
               
               
                  
                     (9)
                  2013 m. sausio 22 d. Tarybos įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 22, 2013 1 25, p. 15).
               
               
                  
                     (10)
                  2016 m. lapkričio 8 d. Tarybos įgyvendinimo sprendimas 2016/1988/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 1).
               
               
                  
                     (11)
                  2014 m. gruodžio 16 d. Tarybos įgyvendinimo sprendimas 2014/931/ES, kuriuo pratęsiamas Įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas (OL L 365, 2014 12 19, p. 145).
               
               
                  
                     (12)
                  2008 m. birželio 25 d. COM(2008) 394.
               
               
                  
                     (13)
                  OL L 155, 1989 6 7, p. 9–13.
               
               
                  
                     (14)
                  OL L 347, 2006 12 11, p. 1.
               
               
                  
                     (15)
                  OL 71, 1967 4 14, p. 1303/67.
               
               
                  
                     (16)
                  2013 m. lapkričio 15 d. Tarybos įgyvendinimo sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 316, 2013 11 27, p. 33).
               
               
                  
                     (17)
                  Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“ Europos iniciatyva „Small Business Act“, Briuselis, 2008 06 25, COM(2008) 394 final. 
               
               
                  
                     (18)
                  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų lėšų, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).